সদাব্যস্ত ডায়মন্ড হারবার রোড। প্রতিদিন হাজারো যানবাহন, অসংখ্য মানুষের যাতায়াত। জ্যামে, জটে আটকে বিরক্ত হন অনেকেই। কিন্তু এই ডায়মন্ড হারবার রোডেই শান্তি খুঁজে পান বছর বাইশের এক যুবক। 
ডায়মন্ড হারবার রোডের উপরে বেহালা শীলপাড়া মোড়ে সকাল থেকে বিকেল পর্যন্ত এক যুবককে দেখা যায় যান নিয়ন্ত্রণ করতে। নাম হিমাদ্রি দত্ত। কলকাতা ট্রাফিক পুলিশের সার্জেন্ট, কনস্টেবলদের সঙ্গেই পাল্লা দিয়ে যান নিয়ন্ত্রণের কাজ করেন হিমাদ্রি। তবে হিমাদ্রি কলকাতা পুলিশ নয়, পূর্ত দফতরের চুক্তিভিত্তিক কর্মী। এটুকু বললে হয়তো হিমাদ্রির সঙ্গে ডায়মন্ড হারবার রোডের নিবিড় সম্পর্কের কথা পুরোটা বলা হয় না।
বেহালার বেচারাম চট্টোপাধ্যায় রোডের বাসিন্দা হিমাদ্রি জানিয়েছেন, ছোটবেলাতেই ভুল চিকিৎসার কারণে তাঁর বাঁ চোখের দৃষ্টিশক্তি অনেকটাই কমে যায়। হিমাদ্রির বাবার লন্ড্রির দোকান রয়েছে। দৃষ্টিশক্তি কমে যাওযায় মানসিক হতাশা গ্রাস করে হিমাদ্রিকে। পড়াশোনাও বেশি দূর এগোয়নি। ১৪ বছর বয়স থেকেই ডায়মন্ড হারবার রোডের উপরে যান নিয়ন্ত্রণের চেষ্টা করতেন হিমাদ্রি।

অ্যানিমেশন- অভিজিৎ বিশ্বাস
সেই সময় ডায়মন্ড হারবার রোড রাজ্য পুলিশের অধীনে ছিল। পুলিশকর্মীরা প্রথমে হিমাদ্রিকে এই কাজ করতে নিষেধ করে। তাঁকে জোর করে বাড়িতেও দিয়ে আসেন পুলিশকর্মীরা। হিমাদ্রির বাবা-মাও ছেলেকে বকাবকি করেন। কিন্তু কোনও কথাই শোনেননি হিমাদ্রি। নিয়মিত যান নিয়ন্ত্রণ করতে চলে আসতেন তিনি। একসময়ে ট্রাফিক পুলিশ কর্মীরাও হিমাদ্রিকে আপন করে নেন। সেই শুরু। গত প্রায় আট বছর ধরে ট্রাফিক পুলিশদের সঙ্গে কাঁধে কাঁধ মিলিয়ে ডায়মন্ড হারবার রোডের উপরে যান নিয়ন্ত্রণের কাজ করে চলেছেন হিমাদ্রি।
কেন এই কাজকেই এত ভালবেসে ফেললেন হিমাদ্রি, কী ব্যাখ্যা দিচ্ছেন মনোবিদরা?

গ্রাফিক্স- অভিজিৎ বিশ্বাস
ইতিমধ্যে ডায়মন্ড হারবার রোড কলকাতা পুলিশের অধীনে আসে। বছর দু’য়েক আগে তারাতলা ট্রাফিক গার্ডের ওসি-র নজরে পড়েন হিমাদ্রি। ওই অফিসারের উদ্যোগেই পূর্ত দফতরের চুক্তিভিত্তিক কর্মী হিসেবে নিয়োগ করা হয়েছে ওই যুবককে। প্রতি মাসে এখন ছয় থেকে সাড়ে ছ’হাজার টাকা বেতন পান তিনি। বাবার বয়স হচ্ছে। হিমাদ্রির আশা, ভবিষ্যতে পূর্ণ সময়ের জন্য তাঁকে নিয়োগ করা হবে। 
দেখুন ভিডিও ১

হিমাদ্রির দিদি বিয়ের পরে আমেরিকায় বসবাস করেন। বাবা রঞ্জিৎকুমার দত্ত বলেন, ‘প্রথমে আমরাও ওকে বাধা দিতাম। কারণ দৃষ্টিশক্তি কম হওয়ায় ওকে নিয়ে একটু আশঙ্কা তো হতই। কিন্তু যখন দেখলাম এই কাজেই ও শান্তি পাচ্ছে, তখন আমরা আর বাধা দিইনি।’ আর যে পুলিশকর্মীদের বন্ধু হয়ে উঠেছেন হিমাদ্রি, তাঁরা বলেন, ‘আমরা সব সময়ে ওকে চোখে চোখে রাখি। কিন্তু এতদিন কাজ করার ফলে ও নিজেই যথেষ্ট দক্ষ হয়ে উঠেছে।’
দেখুন ভিডিও ২

কলকাতা পুরসভার ১৩০ নম্বর ওয়ার্ডের বাসিন্দা হিমাদ্রি। ওই ওয়ার্ডের কাউন্সিলর এবং কলকাতা পুরসভার মেয়র পারিষদ অভিজিৎ মুখোপাধ্যায়ও হিমাদ্রির প্রশংসা করেছেন। তাঁর কথায়, ‘ছোট থেকেই ওকে দেখছি। শারীরিক প্রতিবন্ধকতা সত্ত্বেও যে দক্ষতার সঙ্গে ও যান নিয়ন্ত্রণের কাজ করে, তা অন্যদের কাছে অনুপ্রেরণা হওয়া উচিত।’
কী বলছেন হিমাদ্রি নিজে, দেখুন ভিডিও ৩